বিষ্ণুপ্রিয়া মণিপুরী লোকসাহিত্য

আদিভুমি মণিপুরর নানান মিথলজি চিন্তা চানকেত্ত হঙিসে বিষ্ণুপ্রিয়া মণিপুরী লোকসাহিত্য। ধর্মীয় বিশ্বাস, রীতিনীতি, আচার বেবার তিলুইয়া হঙিসে প্রাচীন লোকসাহিত্য প্রাচীন মণিপুররর খুমল, মৈরাঙ, লোকতাক ইত্যাদি নানান লামর লগে বিষ্ণুপ্রিয়া মণিপুরী জাতএহার মারেঙর সম্পর্কহান শা শা করে দেহাদের।

মানুর থতাত্ত থতাত আদ্যিকালেত্ত বুলের বুড়াবুড়ির য়ারি, আপাঙর য়ারি, সরাহাল বারো সাতগো জিলকর য়ারি, পাহাঙপার য়ারি, পৌরেই, প্রমাণ, পান্তাম, বরন ডাহানির এলা, মাদই সরাহালর এলা, শৌশুমারা থেমকরনির ছড়া, মাহি মন্ত্র ইত্যাদি বিষ্ণুপ্রিয়া মণিপুরী লোকসাহিত্যর অমুল্য সম্পদ।

তাত্ত্বিকভাবে বিষ্ণুপ্রিয়া মণিপুরী লোকসাহিত্য এতারে প্রধানত চারিহান ভাগে খেইকরানি ইকরের - 

য়ারি
বিষ্ণুপ্রিয়া মণিপুরীরাঙ হাবিত্ত প্রচলিত য়ারিরমা "আপাঙর য়ারি" এতায় ডাঙর জাগা আহান কালকরিয়া থসে। আপাঙর য়ারির পিসে আহের বুড়া-বুড়ী য়ারি। থাংনাত বারো রাজা-রাণী, রাজা-মন্ত্রী, রাজার পিতক, রাজার জিলক এতালো নানান য়ারিপারি পেয়ার। এতার হাদিৎ মণিপুরর মিথলজির সরাহাল, সরাহালর সাতগ জিলক, পাহাঙপার য়ারি, খাম্বাথৈবীর য়ারি আকতা বিষ্ণুপ্রিয়া মণিপুরী লোকসাহিত্যর উল্লেখযোগ্য ফাম দখল করিয়া আছে। 

লোকএলা
লোকএলারমা হাবিত্ত প্রসিদ্ধহান অইলতা "বরন ডাহানির এলা"।  খুমলর মাটি হুকেইল, বরণ দিয়াদে দৌরাজা - লাইন এহানি বিষ্ণুপ্রিয়া মণিপুরীরাঙ  জবর জনাপ্রিয় বারো পরিচিত। এলা এহান ১৬ শতকর মাঝামাঝি সময়ে রচিত অসে বুলিয়া পণ্ডিত গিরকলকেয়ে নিঙকরতারা। এলা এহানাৎ মণিপুরর প্রাচিন ধর্ম, ভাষা বারো জাতর ইতিহাসর অনেক খুরাক আছে। মনিপুরে সময় আহাত বিষ্ণুপ্রিয়া মণিপুরী ঠারএহান প্রচলিত আসিল এহার প্রমাণ এরে এলা এহাত্ত নানান ইতিহাসবিদ বারো ভাষাতাত্তিকে পেইতারা।

উতার পিসে প্রসিদ্ধ এলাহান অইলতা মাদই সরালেলর এলা। এলা এহানাত বিষ্ণুপ্রিয়া মণিপুরী সমাজর  প্রাচীন আচার বেবার, রীতি, খাদ্যাভ্যাস ইত্যাতির পরিচয় পানা য়াকরের। এলা এহান ১৮ শতকর পয়লাকার পাতাপে রচিত অসে বুলিয়া পণ্ডিত গিরকলকেয়ে নিঙকরতারা।

এতাবাদে ইমা ইন্দলে রুয়া রুয়েইকে দিলা নানান এলা আসে যেতা বিষ্ণুপ্রিয়া মণিপুরী লোকসাহিত্যর বারনগো ঙালকরিয়া থসে। আর আর এলারমা গৃহকর্ম করতে অর্থ্যাৎ ফুতিফানি বুলতে, গরদুয়ার হুরতে বা লেপতে বা ধান বানতে গিয়া ইমা ইন্দলর থতাৎ নানান এলা সৃষ্টি অসে। 

পৌরেই

লোককবিতা
 মিলাপ 
 Bishnupriya Manipuri History

তথ্যসুত্র
ড. কালীপ্রসাদ সিংহ, প্রবন্ধমালা ( ৩য় খন্ড: মহৎ প্রশস্তি বারো সংস্কৃতি) শিলচর, ১৯৮৪
অসীম কুমার সিংহ, 'বিষ্ণুপ্রিয়া মণিপুরীর অহিন্দু অরিজিন বিসারানির হৎনা আহান', পৌরি পত্রিকা, বাংলাদেশ
খুমল মহিদেব সিংহ, 'আপোকপা হমাদেনা বারহ ময়াং নাঙর ব্যুৎপত্তি', পাঞ্চজন্য অর্জ্জুনি, ৬ষ্ঠ সংকলন, শিলচর

থাক:লোক সাহিত্য